Broder Cysze von Rutenberch, meister Dutsches ordens to Liefflande. Unsirn fruntliken grut und wat wy gudes vormogen tovor. Ersame, vorsichtige, leve her Cristern, besunder frundt und leve nachbur. Unse leven getruwen, borgermeister und radt unsir stadt to Revall, hebben uns vorstaen laten, wo dat gy tomale unmodich und tornich uppe se sien, alz von Claws Doekes wegen. Und des hebben uns de von Revall juwe schriffte getoget, darinne gy jw beklaget der leve und fruntschopp, de jw de von Revall bewieset und togesecht hebben, und teht jw des an uns etc., alz wy id vornemen. So wetet, leve her Cristern, dat uns wol vordencket, wo leffliken und fruntliken dat gy von uns und ok den von Revall scheideden, do wy latezt dar by enandir weren, und wat leve und fruntschopp dar mit jw und den unsen wart beslaten; sundir uns gedencket nicht, dat Claws Doek dar mede wart ingetogen, des he jo ok nicht werdich en was, nademe dat he en seerover was und alzo groten unvorwintliken schaden uppe de von Revall und unsir lande gedaen und gedreven hadde sundir reddelike schult und er, danne he sigh an den von Revall vorwart und en togesecht hadde. Dirkennet, ersame, leve here, wo de von Revall sundir bespottinge ridder und knechte und anderer stede myn darto mochten gedaen hebben, dann se deden. Und hirumme bidde wy juwe ersame, vorsichtige wysheit odmodicliken mit andachtigen begerigen vliite, dat juwe ersame wysheit den unmut uppe de von Revall wellen ut herten geven und wellen unse und er leve frunt und nachbur und beschermer wesen, dat wy mit unsirm ganczen orden und den unsen gherne tegen jw vordenen und vorschulden wellen, wor wy solen und mogen. Weret ok sake, dat de von Revall jw andirs jergen inne vortornet hedden, so hope wy de von Revall wol to undirwiesende, dat se dat mit odmodicheit woll sullen wedder vorguden. Wy vornemen ok, dat gy darupp saken, dat Claws Doek sulle upgegrepen sien in der monke gut tom Kolke etc. Ersame, leve her Cristern. Offte ditt lichte gescheen were, so sint de monke mit eren gudern, de se undir unsem orden und in unsem lande hebben, in unsir und unsirs ordins beschuttinge und beschermede, dar wy se ok gherne by beholden welden; so hope wy, dat se unsir offte der unser vyende nergen sullen in unsen landen vorhegen. Hedde Claws Doek uppe de tiidt ichteswes reddelikes mit den von Revall uttostaende gehat und hedde dat mit rechte offte mit fruntschopp an uns gebrocht, sunder twyvell de von Revall sulden em gliik vor ungliike gedaen hebben. Des Claws nicht en sochte in sulker mate, sundir rovende de see upp de von Revall, ere he en entsegede. Und darumme bidde wy jw denstliken, dat gy uns mit den von Revall des to nenem unwillen offte argen keren, und begheren desses breves eyn gutlik ungesumet antwort wedder vorschreven von juwer ersammen vorsichticheit. De Got almechtich bewaren mote in zalicheit to langen tiiden. Gegeven up unsirm slote to Rige am dage gloriosissime trinitatis anno etc. xxvj.